Sukobi u Ouklendu
Napeta noć u Oklendu u Kaliforniji završena je hapšenjima i uz nekoliko povreda nakon sukoba demonstranata i policije
Napeta noć u Oklendu u Kaliforniji završena je hapšenjima i uz nekoliko povreda nakon što su se učesnici protesta Okupirajmo Volstrit još jednom sukobili sa policijom. Epicentar pokreta koji je nastao u Njujorku pomerio se zapadno – tačnije u Oklend u Kaliforniji gde su se uglavnom mirne demonstracije preko noći pretvorile u nasilne. Policija je suzavcem i gumenim mecima reagovala na pokušaj grupe demonstranata da zauzmu jednu napuštenu zgradu. Policija je pod punom opremom odgovorila šok bombama i suzavcem, zbog čega je najmanje četvoro ljudi završilo u bolnici. Ranije tokom dana došlo je do nekoliko incidenata kada su neki demonstranti pokušali da demoliraju jednu samouslugu. Organizovana je i protestna šetnja u kojoj je učestvovao veliki broj ljudi što je dovelo do blokiranja rada luke u tom gradu, koja je peta najveća luka u Sjedinjenim Državama. U Oklendu se situacija zaoštrila još od kada je veteran Skot Olsen prošle nedelje u sukobu sa policijom zadobio teške povrede lobanje. Taj incident je bio povod za jučerašnje šetnje podrške u Njujorku, Bostonu, Filadelfiji, Los Andjelesu i drugim gradovima. Policija u Oklendu je saopštila da je tokom noći privedeno oko 100 demonstranata, dok zvaničnici kažu da očekuju da će luka danas nastaviti sa radom.